
Propunerii  legislative "Legea concediului pentru divorţ"

              În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare, cu Propunerea legislativă "Legea concediului pentru divorţ" trimisă cu adresa nr. Plx. 74 din 25 februarie 2019, înregistrată în cadrul Comisiei juridice sub nr. 4c-13/152/2019. 

            Camera Deputaţilor este Cameră decizională, în conformitate cu prevederile art. 75 din  Constituţia  României,  republicată  şi  ale  art.  92  alin. (9) pct. 2, lit. p) din  Regulamentul  Camerei Deputaţilor, republicat, cu modificările şi completările ulterioare.
 Senatul a respins iniţiativa legislativă în şedinţa din data de 18 februarie 2019. 

            Proiectul de lege are ca obiect de reglementare acordarea unui concediu pentru divorţ de 3 zile lucrătoare plătite, precum şi plata din fondul de salarii al unităţii a unei indemnizaţii corespunzătoare salariului aferent perioadei respective, urmărindu-se, conform expunerii de motive, oferirea de sprijin salariaţilor ce trec prin trauma desfacerii căsătoriei. Totodată, se propune ca acest concediu de suport să se acorde la cerere, de către angajator, în următoarele 4 săptămâni de la data constatării sau, după caz, a pronunţării divorţului.
În şedinţa din data de 12 martie 2019, potrivit art. 61 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă supusă avizării şi au avut în vedere punctul de vedere al Guvernului nr. 2287 din 11.12.2018, prin care nu se susţine adoptarea iniţiativei legislative, avizul negativ al Consiliului Legislativ nr. 1083 din 14.11.2018 şi punctul de vedere nefavorabil al Consiliului Economic si Social nr. 5437 din 30.10.2018
          În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative, în forma transmisă de către Biroul Permanent.

           În raport de obiectul şi conţinutul reglementării, propunerea legislativă face parte din categoria legilor organice.

